标题：李弥逊
人物简介
李弥逊，约生于宋神宗元丰中，卒于高宗绍兴二十三年，年约七十二岁左右。徽宗大观三年（1109）进士，调单州司户。政和四年（1114）除国朝会要所检阅文字。八年，擢起居郎，因上封事剀切，贬知卢山县。宣和七年（1125），知冀州。钦宗靖康元年（1126），召为卫尉少卿，出知瑞州。高宗建炎元年（1127），除淮南路转运副使。绍兴二年（1132），知饶州。五年，知吉州。七年，迁起居郎，试中书舍人。八年，试户部侍郎。九年，因反对议和忤秦桧，出知漳州。十年奉祠，归隐福建连江西山。二十三年卒。
著述名录
李弥逊和李纲是好朋友，政治主张相同，诗歌酬答也很多。钱钟书认为他的诗不受苏轼和黄庭坚的影响，命意造句都新鲜轻巧，在当时可算独来独往。著有《筠溪集》二十四卷（《直斋书录解题》卷一八），又《甘露集》（《苕溪渔隐丛话》后集卷二八），已佚。《宋史》卷三八二有传。
宋史文载
李弥逊，字似之，苏州吴县人。弱冠，以上舍登大观三年第，调单州司户，再调阳谷簿。政和四年，除国朝会要所检阅文字。引见，特迁校书郎，充编修六典校阅，累官起成郎。以封事剀切，贬知卢山县，改奉嵩山祠。废斥隐居者八载。
宣和末，知冀州。金人犯河朔，诸郡皆惊备，弥逊损金帛，致勇士，修城堞，决河护堑，邀击其游骑，斩首甚众。兀术北还，戒师毋犯其城。
靖康元年，召为卫尉少卿，出知瑞州。二年，建康府牙校周德叛，执帅宇文粹中，杀官吏，婴城自守，势猖獗。弥逊以江东判运领郡事，单骑扣贼围，以蜡书射城中招降。贼通款，开关迎之，弥逊谕以祸福，勉使勤王。时李纲行次建康，共谋诛首恶五十人，抚其余党，一郡帖然。
改淮南运副。后奉兴国宫祠，知饶州，召对，首奏“当坚定规模，排斥奸言”。又谓：“朝廷一日无事，幸一日之安，一月无事，幸一月之安，欲求终岁之安，已不可得，况能定天下大计乎？”帝嘉其谠直。辅臣有不悦者，以直宝文阁知吉州。陛辞，帝曰：“朕欲留卿，大臣欲重试卿民事，行召卿矣。”
七年秋，迁起居郎。弥逊自政和末以上封事得贬，垂二十年，及复居是职，直前论事，鲠切如初。冬，试中书舍人，奏六事曰：“固蕃维以御外侮，严禁卫以尊朝廷，练兵以壮国势，节用以备军食，收民心以固根本，择守帅以责实效。”时驻跸未定，有旨料舟给卒以济宫人。弥逊缴奏曰：“六飞雷动，百司豫严，时方孔艰，宜以宗社为心，不宜于内幸细故，更勤圣虑，事虽至微，惧伤大体。”帝嘉纳之。试户部侍郎。
秦桧再相，惟弥逊与吏部侍郎晏敦复有忧色。八年，弥逊上疏乞外甚力，诏不允。赵鼎罢相，桧专国，赞帝决策通和。金国遣乌陵思谋等入界，索礼甚悖，军民皆不平，人言纷纷。桧于御榻前求去，欲要决意屈己从和。枢密院编修官胡铨上疏乞斩桧，校书郎范如圭以书责桧曲学背师，忘仇辱国，礼部侍郎曾开抗声引古谊以折桧，相继贬逐。
弥逊请对，言金使之请和，欲行君臣之礼，有大不可。帝以为然，诏廷臣大议，即日入奏。弥逊手疏力言：“陛下受金人空言，未有一毫之得，乃欲轻祖宗之付托，屈身委命，自同下国而尊奉之，倒持太阿，授人以柄，危国之道，而谓之和可乎？借使金人姑从吾欲，假以目前之安，异时一有无厌之求，意外之欲，从之则害吾社稷之计，不从则衅端复开，是今日徒有屈身之辱，而后患未已。”又言：“陛下率国人以事仇，将何以责天下忠臣义士之气？”力陈不可者三。
桧尝邀弥逊至私第，曰：“政府方虚员，苟和好无异议，当以两地相浼。”答曰：“弥逊受国恩深厚，何敢见利忘义。顾今日之事，国人皆不以为然，独有一去可报相公。”桧默然。次日，弥逊再上疏，言愈切直，又言：“送伴使揣摩迎合，不恤社稷，乞别选忠信之人，协济国事。”桧大怒。弥逊引疾，帝谕大臣留之。时和议已决，附会其说者，至谓“向使明州时，主上虽百拜亦不问”，议论靡然。赖弥逊廷争，桧虽不从，亦惮公论。再与金使者计，议和不受封册，如宰相就馆见金使，受其书纳入禁中，多所降杀，惟君臣之礼不得尽争。
九年春，再上疏乞归田，以徽猷阁直学士知端州，改知漳州。十年，归隐连江西山。是岁，兀术分四道入侵，明年，又侵淮西，取寿春，竟如弥逊言。
十二年，桧乘金兵既败，收诸路兵，复通和好，追仇向者尽言之臣，嗾言者论弥逊与赵鼎、王庶、曾开四人同沮和议。于是弥逊落职，十余年间不通时相书，不请磨勘，不乞任子，不序封爵，以终其身，常忧国，无怨怼意。二十三年，卒。朝廷思其忠节，诏复敷文阁待制。有奏议三卷，外制二卷，《议古》三卷，诗十卷。弟弥大。
弥大字似矩，登崇宁三年进士第。以大臣荐召对，除校书郎，迁监察御史。假太常少卿充契丹贺正旦使。时传闻燕民欲归汉，徽宗遣弥大觇之。使还，奏所闻有二：“或谓彼主淫刑灭亲，种类畔离，女真侵迫，国势危殆为可取；或谓下诏罪己，擢用耆旧，招赦盗贼，国尚有人未可取；莫若听其自相攻并。”迁起居郎，试中书舍人，同修国史。
童贯宣抚永兴，走马承受白锷恃贯不报师期，朝廷止从薄责。弥大缴奏，以为边报不至，非朝廷福。锷坐除名，弥大亦出知光州。移知鄂州。召为给事中兼校正御前文籍详定官，拜礼部侍郎。
金人大举入侵，李纲定城守之策，命弥大为参议，与纲不合，罢。未几，除刑部尚书。初，朝廷许割三镇畀金人，既而遣种师道、师中援河北，姚古援河东，弥大上疏乞起河东西境麟、府诸郡及陕西兵以济古之师，起河东路及京东近郡兵以济师道、师中之师，为腹背攻劫之图。遂除弥大河东宣抚副使。张师正领胜捷军败于河东，溃归，弥大诛之。复遣余卒援真定，余卒叛。
宣抚罢，命弥大知陕州。河东破，小将李彦先来谒，言军事，弥大壮之，留为将，戍崤、渑间以遏敌。诏遣使召援，弥大未敢进。会永兴帅范致虚纠兵勤王，檄弥大充诸道计议。行至方城，道阻，乃率众赴大元帅府。
建炎元年，除知淮宁府。到郡未几，杜用等夜叛，弥大缒城出，贼散乃还，坐贬秩。寻召为吏部侍郎。帝如杭州，命权绍兴府，试户部尚书兼侍读。吕颐浩视师，以弥大为参谋官。弥大奏：“王导、谢安为都督，未尝离朝廷，今边圉幸无他，颐浩不宜轻动。”又言：“已为天子从官，非宰相可辟。乞于诸军悉置军正，如汉朝故事，以察官、郎官为之。陛下必欲留臣，当别为一司，伺察颐浩过失。”忤旨，出知平江府。
中丞沉与求劾弥大谋间君臣，妄自尊大，夺职归。起知静江府，奏广西边防利害。入为工部尚书。未几，罢去。广西提刑韩璜劾其在静江日断强盗死罪，引绞入斩，贬两秩。绍兴十年卒，年六十一。
论曰：宋既南渡，日以徽宗梓宫及韦后为念。秦桧主和，甘心屈己。张焘连章论列，谋深虑远，其言取必于天，岂忘宗社之仇哉，亦曰相时而动耳！惜其利泽专于蜀也。黄中不党不阿，明察料敌，立朝忠实，退不忘君。道夫受知张浚，忧国而不为身谋。曾几积学洁行，风节凛凛，陈尝胆枕戈之言，以赞亲征，亦壮矣哉！勾涛直节正论，不受桧私，洁身归老。弥逊、曾开同沮和议，废绌以没，无怨怼心，所谓临大节而不可夺者欤！
人物墓葬
李弥逊墓位于县城南覆釜山下石门寺侧。坐西朝东，石构凤字形，二层墓坪，陵园呈落阶式长方形，规模颇大。墓前竖碑刻有“宋绍兴户部侍郎李公弥逊之墓”。陵园两旁排列文武官员石像、蹲狮、石马、石羊各一对，左右对视，雕工精细，线条分明，形态逼真。民国时期墓地被挖，墓内文物被盗。1959年建南宫水库后，墓葬淹没，仅露一对文臣石像。
代表作品
【春日即事】
小雨丝丝欲网春，落花狼藉近黄昏。 
车尘不到张罗地，宿鸟声中自掩门。
【东岗晚步】
饭饱东岗晚杖藜，石梁横渡绿秧畦。
深行径险从牛后，小立台高出鸟栖。
问舍谁人村远近，唤船别浦水东西。 
自怜头白江山里，回首中原正鼓鼙。
【云门道中晚步】
层林叠巘暗东西，山转岗回路更迷。 
望与游云奔落日，步随流水赴前溪。 
樵归野烧孤烟尽，牛卧春犁小麦低。 
独绕辋川图画里，醉扶白叟杖青藜。
【菩萨蛮·江城烽火连三月】
江城烽火连三月，不堪对酒长亭别。休作断肠声，老来无泪倾。 
风高帆影疾，目送舟痕碧。锦字几时来？薰风无雁回。